Goedkoop of verniet: Kuieraande hoef nie die bank te plunder nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Goedkoop of verniet: Kuieraande hoef nie die bank te plunder nie
Goedkoop of verniet: Kuieraande hoef nie die bank te plunder nie
Dinsdag | 28 Mei | 2019
Een van die verskonings wat al holrug gery is, is dat daar net nie geld is vir 'n aandjie uit (sonder die kinders, let wel) met jou geliefde nie. Jy sal sommer vinnig moet vergeet van hierdie verskonings wanneer jy besef dat al wat jy nodig het om 'n heerlike tydjie met jou maat deur te bring, is kreatiwiteit en 'n goeie verbeelding! 'n Goedkoop of gratis "kuieraande" kan selfs meer opwindend as 'n duur ete by 'n spoggerige restourant wees.
Jy hoef nie uit te gaan om tyd saam te spandeer nie. Nadat julle die kinders by Ouma afgelaai of in die bed gesit het, is die volgende stap om die telefone, tablette en skootrekenaars af te sit. Vergeet van werk en sosiale media en fokus op mekaar.
Doen 'n tipiese oorslaap by jou beste maat. Kyk 'n fliek, eet lekker saam, speel speletjies en lag baie. Soek speletjies op die internet soos All about us-charades wat julle kan help om op mekaar te fokus en mekaar sommer nog beter te leer ken.
'n Baie spesiale manier om julle huweliksherdenking by die huis te vier, is deur 'n tydkapsule te maak. Gebruik die aand om 'n blikkie met herinneringe te vul, wat julle op julle volgende herdenking weer gaan oopmaak. Skryf liefdesbriewe vir mekaar en plaas dit in die kapsule (moenie lees nie). Neem foto's van julle aandjie: die kos, mekaar, 'n klomp selfies. Druk dit uit en plaas dit ook in die kapsule. Plaas elk 'n item in die kapsule wat jou aan jou maat laat dink, asook 'n lysie van doelwitte wat julle in die volgende jaar saam wil bereik. Skryf ook neer wat jy die meeste van jou geliefde waardeer en geniet. Wees kreatief! Dis julle kapsule en julle kan besluit wat dit ekstra spesiaal vir julle sal maak.
Hou 'n piekniek in die tuin, terwyl julle vir die sterre kyk en oor die toekoms droom. Mens is nooit te oud om te droom nie.
Pamperlang mekaar met masserings, gesigsbehandelings, pedikure en manikure, en eindig dit af deur saam by kerslig te bad.
Kook 'n spesiale ete saam, en doen 'n by-die-huis-wynproe. Kies drie wyne wat julle nog nie probeer het nie en besluit watter een die beste by julle dis gaan pas. Onthou die romantiese musiek.
Indien julle sou besluit om liewers 'n kinderoppasser te reël en tog uit te gaan vir die aand (of naweek), hoef dit steeds nie baie te kos nie.